ଶ୍ରୀରାମକୃଷ୍ଣ କଥାମୃତ ଶ୍ରୀ ରାମକୃଷ୍ଣ ପରମହଂସଙ୍କ ଜନୈକ ଗୃହସ୍ଥ ଶିଷ୍ୟ ଶ୍ରୀ ମହେନ୍ଦ୍ର ନାଥ ଗୁପ୍ତ ବା ଶ୍ରୀ ମ.ଙ୍କଦ୍ୱାରା ରଚିତ ଏକ ଜୀବନ ବିବରଣୀ । ଏହି ବହିରେ ଶ୍ରୀ ମ. ତାଙ୍କ ଗୁରୁଙ୍କ ସହ ସାକ୍ଷାତଠାରୁ ମୃତ୍ୟୁ ପର୍ଯ୍ୟନ୍ତ ତାଙ୍କ ସହ ବିତାଇଥିବା ସମୟରେ ତାଙ୍କ କଥୋପକଥନ ଓ ଉପଦେଶ ବର୍ଣ୍ଣନା କରିଛନ୍ତି । ବଙ୍ଗଳା ଭାଷାରେ ରଚିତ ଏହି ବହି ପାଞ୍ଚୋଟି ଭାଗରେ ବିଭକ୍ତ । ଇତିହାସ ମହେନ୍ଦ୍ର ନାଥ ଗୁପ୍ତ ରିପନ କଲେଜରେ ଅଧ୍ୟାପକ ଭାବେ କାମ କରୁଥିଲେ । ଏବଂ ଅନେକ ସ୍କୁଲରେ ମଧ୍ୟ ପଢ଼ାଉ ଥିଲେ । ୧୩ ବର୍ଷ ବୟସରୁ ତାଙ୍କର ଡାଏରୀରେ ଦୈନିକ ବିବରଣୀ ଲେଖିବାର ଅଭ୍ୟାସ ରହିଥିଲା । ୧୮୮୨ ମସିହାରେ ତାଙ୍କର ଶ୍ରୀ ରାମକୃଷ୍ଣଙ୍କ ସହ ଦେଖା ହୋଇଥିଲା ଏବଂ ତାଙ୍କ ଶିକ୍ଷାଦ୍ୱାରା ପ୍ରଭାବିତ ହୋଇ ସେ ତାଙ୍କ ଦୈନନ୍ଦିନ ଜୀବନ ଓ କଥା ବିବରଣୀ ଡାଏରୀରେ ଲେଖି ରଖୁଥିଲେ । ଏହି ବିବରଣୀ ପରେ ଶ୍ରୀ ଶ୍ରୀ ରାମକୃଷ୍ଣ କଥାମୃତ ଭାବେ ପ୍ରକାଶିତ ହୋଇଥିଲା । ପ୍ରତି ପରିଚ୍ଛେଦରେ ସେ ସ୍ଥାନ ଓ ସମୟ ଲେଖି ରଖୁଥିଲେ ।